Det har været en alt andet en køn proces på Læsø, som efter 24 timers forhandlinger endelig kan melde ud, hvordan de konstituerer sig. Selvom Venstre med 37,1 procent af stemmerne blev det største parti, kan Tobias Birch Johansen efter forhandlingerne ikke længere iføre sig borgmesterkæden. I stedet må han pænt aflevere den til Karsten Nielsen fra Dansk Folkeparti, som har lavet en aftale med Socialdemokratiet og Læsø Listen. Dermed får Dansk Folkeparti sin første borgmester. - Det virker uvirkeligt. Jeg skal lige sunde mig, siger den nyvalgte borgmester onsdag aften. Det var en stærkt utilfreds Tobias Birch Johansen, der klokken 21 valgte at gå hjem. Han og Venstre følte, at de blev sat helt udenfor indflydelse. - Vi er ikke tilfredse, og vi ser det ikke som et udgangspunkt for at forhandle, lød det fra Tobias Birch Johansen. Karsten Nielsen, der er bankdirektør for Nordjyske Bank på Læsø, erkender, at det har været et uskønt forløb. - Det var ikke vores oplæg, at det skulle gå, som det gjorde. Det er en splittet kommunalbestyrelse, men vi håber på at komme i dialog med Venstre. Vi anerkender, at de fik et godt valg, siger Karsten Nielsen. At Dansk Folkeparti får sin første borgmester glæder selvfølgelig partileder Kristian Thulesen Dahl. Allerede tidligere onsdag – altså inden Karsten Nielsen blev borgmester – delte han billedet her på Twitter: På landsplan er Dansk Folkeparti gået tilbage ved kommunalvalget, og det er onsdag aften svært for Kristian Thulesen Dahl at skjule glæden over, at det alligevel er lykkedes at få en borgmester. - Det er en skøn nyhed at få ind af døren – og så fra den skønne ø, hvor jeg selv var på besøg for et par dage siden, siger han. TV2’s politiske analytiker, Anders Langballe, forstår godt, at Kristian Thulesen Dahl er glad. - Det er helt utroligt vigtigt for Dansk Folkeparti, at de får det plaster på såret efter et valg, der gjorde ondt, siger han. Karsten Nielsen har boet på Læsø i 25 år, og det er første gang, han stiller op. - Jeg håber, at jeg kan løfte opgaven. Det er en stor tillidserklæring, og jeg vil gøre mit til, at det bliver godt, siger Karsten Nielsen.

Referat:
Dansk Folkepartis Karsten Nielsen vælter Venstres Tobias Birch Johansen. Det betyder, at Dansk Folkeparti for første gang får en borgmester. Tilbage står et splittet byråd.